Diari Oficial de la Generalitat Valenciana


Sumari del DOGV 2695, del 23-02-1996 (1996/837540)

ORDRE de 15 de febrer de 1996, de la Conselleria d'Indústria i Comerç, sobre el procediment d'autorització per a la distribució al detall de carburants i combustibles petrolífers en establiments de venda al públic.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/15/(1)/dof/vci/html**

### Dades del document

Número de DOGV
:   2695

Data del DOGV
:   23-02-1996

Secció del DOGV
:   DISPOSICIONS GENERALS

Número del document
:   1996/837540


Data del document
:   15-02-1996

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

ORDRE de 15 de febrer de 1996, de la Conselleria d'Indústria i Comerç, sobre el procediment d'autorització per a la distribució al detall de carburants i combustibles petrolífers en establiments de venda al públic.   
El Reial Decret 1905/1995, de 24 de novembre, pel qual s'aprova el reglament per a la distribució al detall de carburants i combustibles petrolífers en instal·lacions de venda al públic, desenvolupa el règim liberalitzador que instaura la Llei 34/1992, de 22 de desembre, d'Ordenació del Sector Petrolier, que si bé va comportar l'extinció del monopoli de petrolis, no obstant això estableix la intervenció administrativa i la necessitat d'autorització per a les activitats del sector. Destaca, en el contingut del reial decret, la simplicitat del procediment d'autorització dels esmentats establiments enfront del règim de doble registre de la regulació anterior, l'eliminació de l'exigència d'exclusivitat del contracte de proveïment per a assegurar-ne el subministrament, l'eliminació del règim especial existent en el RD 645/1988, de 24 de juny, i finalment, que s'ha deixat completament a càrrec de la regulació autonòmica establir el règim transitori i d'adaptació.  
L'expansió que amb l'eliminació del sistema de distàncies s'està produint en la instal·lació d'aquest tipus d'establiments, així com la necessitat d'aclarir el procediment aplicable en l'àmbit de la Comunitat Autònoma i, sobretot, la necessitat d'omplir el buit legal que deixa el reial decret respecte al règim transitori aplicable, justifiquen l'aprovació d'aquesta ordre, en l'exercici de la competència de la Generalitat Valenciana per al desenvolupament legislatiu i l'execució en aquesta matèria, i per a establir-ne els procediments administratius, que li atribueixen els articles 32.1.5 i 31.3 de l'Estatut Autonòmic, respectivament, tot això sense perjudici que, una vegada que es publique la ITC corresponent a aquest tipus d'instal·lacions i, d'aquesta manera entre en vigor el reglament d'instal·lacions petrolíferes, s'unifique i simplifique, en la mesura del possible, la tramitació d'autorització de la instal·lació i de l'activitat de distribució al detall. En virtut d'això,   
ORDENE  
Article 1  
El procediment d'autorització de distribució al detall de carburants i combustibles petrolífers en establiments de venda al públic, ubicats a la Comunitat Valenciana, es regeix pel RD 1905/1995, de 24 de novembre, que va aprovar el reglament d'aquestes instal·lacions, i el que es disposa en aquesta norma.  
Article 2  
Són requisits necessaris per a l'autorització de l'activitat:  
a) Determinar la ubicació de la instal·lació.  
b) Descriure les instal·lacions de l'establiment i les característiques d'aquestes.  
c) Acreditar la personalitat del sol·licitant.  
d) Acreditar, mitjançant els mitjans documentals admissibles en dret que corresponga, la propietat, lloguer o dret real dels terrenys en què ha d'instal·lar-se l'establiment de distribució al detall, o l'autorització o concessió, segons els casos, de l'entitat estatal, autonòmica o local propietària dels terrenys. A aquests efectes, s'assimila al títol de propietat el lloguer o dret real amb opció de compra, sempre que el termini per a exercitar-la siga superior a dos anys sense excedir-hi de quatre.  
e) Acreditar que es disposa de les llicències i autoritzacions o concessions que per raó de la legislació municipal o de carreteres siguen exigibles per a l'activitat.  
f) Tenir assegurat, en la forma que estableix l'article 11 del RD 1905/1995, el subministrament dels productes la venda al públic dels qual es pretén.  
g) Que el Servei Territorial d'Indústria i Energia haja legalitzat la instal·lació fixa per a la distribució al detall i de venda al públic, d'acord amb la normativa vigent en la matèria.  
Article 3  
Les sol·licituds d'autorització es realitzaran per mitjà del model normalitzat, a disposició als serveis territorials d'Indústria i Energia, s'adreçaran al servei territorial que corresponga i es presentaran a les oficines i dependències que estableix l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
La sol·licitud i la documentació que s'hi acompanye descriurà o concretarà els requisits de l'article 2, apartats a) i b) i acreditarà els de l'article 2, apartats c), d), e), i f); el requisit g) de l'article 2 el comprovarà directament el servei territorial.  
En el supòsit que s'excuse la presentació pel fet d'estar ja en poder del servei territorial, caldrà que s'identifique en quin expedient es troba i que no hagen transcorregut cinc anys des de la finalització de l'expedient corresponent.  
Article 4  
El Servei Territorial d'Indústria i Energia competent per raó de la ubicació de la instal·lació tramitarà els expedients d'autorització, modificació i revocació de distribució al detall de carburants i combustibles petrolífers en establiments de venda al públic, que resoldrà per mitjà de resolució motivada, i comunicarà a la Direcció General d'Indústria i Energia, per mitjà de l'imprés normalitzat, les dades de les autoritzacions i les modificacions d'acord amb el que disposa l'article 14.2 del reglament que aprovà el RD 1905/1995, a fi de trametre'l al Ministeri d'Indústria i Energia.  
El termini de resolució d'aquestes sol·licituds és de tres mesos, i s'entendran estimades si transcorregut aquest termini no hi ha hagut resolució.  
En la tramitació dels expedients de revocació sol·licitats d'ofici per les causes que estableix l'article 12.1 del reglament que aprovà el RD 1905/95, es donarà necessàriament audiència a l'interessat.  
Article 5  
Els serveis territorials d'Indústria i Energia classificaran els establiments de distribució al detall de carburants i combustibles petrolífers en instal·lacions de venda al públic, segons els criteris de l'article 2 del reglament que aprovà el RD 1905/95 i ho comunicarà als interessats.  
DISPOSICIONS TRANSITòRIES  
Primera  
Els expedients d'estacions de servei i unitats de subministrament en tramitació, a l'entrada en vigor d'aquesta ordre, continuaran la tramitació segons el nou règim que estableixen el Reial Decret 1905/1995 i aquesta ordre.  
Segona  
Els expedients d'instal·lacions de venda al detall en terrenys afectes a una entitat associativa agrària, sol·licitats o inscrits provisionalment d'acord amb el règim especial que estableix l'article 26 del RD 645/1988, de 24 de juny, en tramitació a l'entrada en vigor d'aquesta ordre, i que no puguen ser qualificats de dipòsit d'ús propi, els qualificaran els serveis territorials d'Indústria i Energia d'acord amb el règim que aprova el RD 1905/1995, tot avisant els interessats sobre la necessitat de continuar la tramitació d'acord amb el nou règim, i a l'efecte que en donen la conformitat i aporten els documents i les dades necessàries, i els advertirà de la caducitat de l'expedient si no el formalitzen.  
El Servei Territorial d'Indústria i Energia, en el termini de tres mesos, declararà l'adaptació de l'activitat de distribució de les instal·lacions, de venda al detall en terrenys afectes a entitat associativa agrària, que no corresponga classificar de consum propi, autoritzades per mitjà de la inscripció definitiva d'acord amb el règim especial de l'article 26 del RD 645/1988, al règim que estableix el RD 1905/1995, amb els requeriments previs a l'interessat per a aquesta finalitat.  
El Servei Territorial d'Indústria i Energia notificarà als interessats de tots els expedients afectats per aquesta disposició transitòria la manera com els afecta i demanarà si s'escau la documentació que corresponga, que haurà d'aportar-se fins que es completen els expedients.  
DISPOSICIó DEROGATòRIA úNICA  
A l'entrada en vigor d'aquesta ordre queda derogada l'Ordre de 10 de març de 1995, de la Conselleria d'Indústria, Comerç i Turisme, sobre procediment i registre de les instal·lacions de venda al públic i al detall de gasolines i gasolis d'automoció.  
DISPOSICIONS FINALS  
Primera  
S'autoritza la Direcció General d'Indústria i Energia perquè dicte les disposicions necessàries per al desenvolupament i l'execució del que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 15 de febrer de 1996  
El conseller d'Indústria i Comerç,  
DIEGO SUCH PÉREZ


Còpia Permalink ELI